Parlement gaan nie na Ramaphosa oor dollar-diefstal kykPres. Cyril Ramaphosa. (Argieffoto: Siya Duda/GCIS) Die speaker van die parlement het versoeke van die UDM en die ATM, dat die parlement stappe doen oor bewerings teen pres. Cyril Ramaphosa na aanleiding van die diefstal van miljoene dollar op sy plaas in Limpopo, van die hand gewys. Die UDM het gevra vir ŉ parlementêre ondersoek na die president na afloop van die diefstal op sy Phala Phala-wildplaas in 2020 en het onder meer voorgestel dat Ramaphosa op sabbatsverlof geplaas word. Die ATM het op sy beurt gevra vir die totstandkoming van ŉ artikel 89-komitee om Ramaphosa uit sy pos te verwyder. Speaker Nosiviwe Mapisa-Nqakula het die UDM se voorlegging verwerp, onder meer omdat daar geen regsbasis bestaan waarop die parlement die president kan dwing om verlof te neem nie. Die speaker het ook beslis die aansoek is nie vergesel van ŉ substantiewe mosie ingevolge die parlementêre reëls nie. “Vir die parlement om so ŉ ondersoek te onderneem, moet daar ŉ grondslag wees in die Grondwet, wetgewing of die reëls waarop die Nasionale Vergadering staatmaak. “Die UDM het nie so ŉ saak uitgemaak nie,” het Mapisa-Nqakula beslis. Volgens die speaker het die ATM se versoek ook nie ŉ substantiewe mosie bevat – soos vereis in die reëls – om ŉ artikel 89-ondersoek van stapel te stuur nie. “Die reëls bepaal voorts dat so ŉ mosie beperk moet word tot ŉ geformuleerde en substantiewe klagte en alle bewyse vir oorweging moet aangeheg wees. “Die ATM het nie in sy voorlegging aan hierdie vereistes voldoen nie.” Ramaphosa is in die spervuur nadat Arthur Fraser, voormalige kommissaris van korrektiewe dienste, by die polisie klagte teen hom aanhangig gemaak het. Dit omdat hy glo nie die diefstal by die owerhede aangemeld het nie. Die Valke en die Openbare Beskermer ondersoek die klagte, maar die president is nog van geen misdaad aangekla nie. Ramaphosa wil ook nie kommentaar lewer oor die kwessie terwyl die strafregtelike ondersoek aan die gang is nie.